A gombával kapcsolatos élemiszerbiztonsági szabályokról szóló új jogszabály a vadon termett gombák mellett a gombatermesztés vonatkozásaira is kiterjed. A gombaszektor egészének szabályozása részben a hatósági munka hatékonyabbá tételét, részben pedig a fogyasztók biztonságának növelését szolgálja. Az Országgyűlés az élelmiszerláncról és hatósági felügyeletéről szóló 2008. évi XLVI. törvénnyel jogalapot teremtett jogszabály magában foglalja a gombák - különös tekintettel a vadon termett fajokra különleges tulajdonságainak köszönhetően - élelmiszerbiztonsági veszélyei miatt kiemelten fontos szabályainak pontosítását, kiegészítését, így:

- a gombákkal kapcsolatos képzéseket,

- a gombaszakellenőrök tevékenységét, illetve azok ellenőrzését, nyilvántartását,

- a gombaminősítést;

- a minőségi osztályokba való sorolás lehetőségét,

- az általános jelölési szabályoktól való eltérést,

- a gombaminősítés üzletszerű gazdasági tevékenység keretében való végzését,

- a gomba vendéglátó ipari termékekhez felhasználhatóságának feltételeit,

- a gomba forgalomba-hozatalával összefüggő nyomon követhetőséget,

- az emberi étkezésre alkalmatlan gombafogyasztásból származó esetek kezelését - és az árusítható gombák körét.

Az új jogszabály a pontosított, illetve kiegészített, vagy új rendelkezései révén hozzájárul a gomba-szakellenőri tevékenység biztonságosabb végzéséhez, a fogyasztók egészségének megőrzéséhez, valamint a gombafogyasztásból eredő, sok esetben tragikus kimenetelű mérgezési esetek mérsékléséhez. A gombamérgezések számának csökkenésével egyenes arányban csökkennek a mérgezésen átesett betegek gyógykezelésére fordított kiadások is.